Никаква надежда няма за "квартала на надеждата" в Ловеч, както кметът на града Корнелия Маринова от ГЕРБ нарича кв. "Гозница".

Кварталът е краен, а улиците му са пълни с дупки. Но за посещението на министъра на образованието Красимир Вълчев в Ловеч на 12 декември улица "Пано Рогозов", по която ще мине той е ремонтирана набързо.

Вълчев пристига в града, за да открие ремонтирания физкултурен салон в основно училище "Св.св. Кирил и Методий". По стар български обичай е посрещнат с хляб и сол. Първокласник рецитира стихотворението "Продавач на надежда". Вълчев реже тържествено лентата, посещава още няколко обекта и си тръгва, научаваме от информация на сайта на община Ловеч.

С него си тръгва и надеждата за живеещите в кв. "Г(р)озница". След визитата на Вълчев асфалтът от прясно ремонтираната улица е прибран от фирмата, която го е положила. За случая съобщи Александра Енева, общински съветник от управляващата и в Ловеч партия ГЕРБ, във "Фейсбук".

"Кв. Гозница, ул. Пано Рогозаров. Правим път за министъра на образованието, а след него си събираме асфалта. За чия сметка, кой е изпълнител и законосъобразно ли е при положение, че точно тази обществена поръчка се жали в момента?!!!", пише Александра Енева във "Фейсбук".

До момента кметът на Ловеч Корнелия Маринова не е коментирала странния случай. На страницата на общината в интернeт събитието е отразено така:

"Официално на 12 декември бе открит ремонтиран спортен салон в ОУ "Св. св. Кирил и Методий" в кв. „Гозница“ в Ловеч. Лентата прерязаха Красимир Вълчев, министър на образованието и науката, Корнелия Маринова, кмет на Община Ловеч, и Валя Тодорова, директор на училището.

Сред гостите бяха Ловчанският митрополит Гавриил, Еленко Начев – началник РУО Ловеч, Венцислав Христов, зам.-кмет на Община Ловеч, представители на изпълнителите, гости и приятели на училището.

Още на входа на училището гостите бяха посрещнати с хляб и сол. Церемонията започна с песента "Продавач на надежда", изпълнена от първокласника Галин Бориславов.

В своето приветствие кметът Корнелия Маринова каза:

"Искам специално да благодаря на министър Красимир Вълчев, че още като секретар на министерството чу нашата обща молба – на децата, на колектива, моята молба. Отпуснатите 283 000 лева са от националния бюджет, по наредбата за стимулиране на децата-шампиони. Така една мечта стана реалност. А иначе кв. "Гозница" е кварталът на надеждите. Толкова много неща са обещавани да се направят тук, но ето че едно по едно те се сбъдват. Днес е салонът, утре ще е реновираната детска градина, после и социалното жилище. Затова Ви желая много успехи в нашия красив Ловеч!"

"Поздравления за работата на всички учители, впечатлен съм от постигнатото тук, както и от красивата картина, която ми подарихте. Министерството има голяма материална база и не винаги успяваме навсякъде да помогнем, да съдействаме. Но кметът на Ловеч беше много убедителен и настойчив в желанието да се инвестира в това училище. Ето, дойде моментът да помогнем. Благодаря за поканата да бъда поканен за откриването на залата", каза министър Красимир Вълчев.

Ловчанският митрополит Гавриил в съсложение с отец Кънчо Кабадийски отслужи водосвет и поръси със светена вода новия салон.

Училището в Гозница датира от 1890 год. Поколения български учители за поддържали традициите и са преподавали знания на децата. От 2008 / 2009 учебна година училището е средищно. В него се пренасочват ученици, подлежащи на задължително обучение - деца от 10 села, в които няма действащо учебно заведение. Те се транспортират с 4 училищни автобуса. От 2009 г. е изградено модерно общежитие към училището с капацитет 50 ученика. В момента се обучават над 170 ученика от първи до седми клас. Към училището функционира и подготвителна група за 5 и 6 годишни деца.

Преди пет години спортната зала бе затворена от здравните власти поради непригодност. Сега възпитаниците могат да се радват на нов салон, припомни директорката Валя Тодорова.

След откриването министър Красимир Вълчев, придружен от кмета Корнелия Маринова, посети обектите от сферата на образованието, по които се работи по проекти."

По-късно от пресцентъра на община Ловеч разпространиха съобщение, че обвиненията са "свободни фантазии на хора, търсещи скандали, интриги и конспирации".

Твърдението, че на ул. "Пано Рогозаров" първо е положен асфалт, а после той е премахнат е "груба манипулация с явна политическа цел", се казва в официалната позиция на общината, получена в Mediapool.

Участък от улицата е бил предвиден за ремонт с целеви средства от държавния бюджет за 2017 г. Процедурата за избор на изпълнител обаче е била обжалвана и това е забавило изпълнението с месеци. Последното решението е в полза на община Ловеч и предстои сключване на договори.

"Предвид нормативно изискуемите срокове за сключване на договор (срок, в който следва да се сключи договор), а както и предвид зимния сезон, е взето решение състоянието на улицата да се направи поносимо", посочват от общината.

За целта повредите и неравностите в настилката са били запълнени с фрезовъчен материал. Той е собственост на община Ловеч, поради което не е извършен допълнителен разход на финансови средства.

"Трябва ясно да се каже, а то се вижда и от снимките – улицата е в ремонт и не е била асфалтирана, а насипана", уточняват от община Ловеч. От публикуваните снимки се вижда обаче, как действително камион след това прибира насипания материал.

От община Ловеч не посочват името на фирмата, която е извършила ремонтните дейности, а уточняват само, че "изпълнителят има подписан договор за поддръжка на уличната мрежа в града".

"Той уверява (най-вероятно става въпрос за неназования изпълнител – бел.ред.), че може да използва подходящите условия през декември за започване на същинския ремонт, което и прави. Така взетите решения за насипване и възложен ремонт са в посока безопасността и комфорта на гражданите", се казва в съобщението на общината.

"Всички други интерпретации на течащия ремонт, свързването му с визитата на министър Красимир Вълчев или други събития в същото време, са свободни фантазии на хора, търсещи скандали, интриги и конспирации...Истината е, че ремонтът на улиците вече е факт. А това явно не се харесва на една малка група хора", завършва позицията на община Ловеч.